**SVEUČILIŠTE U ZAGREBU**

**STOMATOLOŠKI FAKULTET**

**GUNDULIĆEVA 5**

**10000 ZAGREB**

**OIB: 70221464726**

**RKP: 01870**

**OBRAZLOŽENJE POSEBNOG DIJELA USKLAĐENOG FINANCIJSKOG PLANA ZA 2023.-2025. GODINU**

1. **UVOD – SAŽETAK DJELOKRUGA RADA**

Stomatološki fakultet je javno visoko učilište u sastavu Sveučilišta u Zagrebu, koji ustrojava i izvodi sveučilišne studije, znanstveni i visokostručni rad ponajprije u polju stomatologije, te u drugim poljima znanstvenog i obrazovno-znanstvenog područja Biomedicine i zdravstva. Fakultet je pravna osoba sa statusom javne ustanove koji svoju djelatnost ostvaruje obrazovanjem stručnjaka kroz integrirani preddiplomski i diplomski sveučilišni studij Dentalna medicina, integrirani preddiplomski i diplomski sveučilišni studij Dentalna medicina na engleskom jeziku, poslijediplomski doktorski studij, poslijediplomske specijalističke studije, te kroz programe cjeloživotnog učenja u području rada doktora dentalne medicine sa svim potrebnim znanjima iz bazičnih biomedicinskih znanosti, opće medicine i dentalne medicine.

Stomatološki fakultet nastoji postići visoku kvalitetu obrazovanja educirajući suvremenog doktora dentalne medicine, kompetentnog pružati dentalnu zdravstvenu skrb za čitavu populaciju. Stoga, Stomatološki fakultet svojim djelovanjem ostvaruje široko društveno značenje te je izravno zainteresiran za opću društvenu dobrobit uvažavajući sve sadašnje, ali i buduće potrebe društva. Osim svoje primarne zadaće, edukacije studenata kroz integrirani studij dentalne medicine i doktora dentalne medicine kroz programe cjeloživotnog učenja, djelatnici Fakulteta sudjeluju i u radu ekspertnih tijela Ministarstva zdravlja, Gradskog ureda za zdravstvo te i na taj način sudjeluju u razvoju i provedbi strategije oralnog zdravlja u Republici Hrvatskoj. Jedan od primjera društvene angažiranosti je i terenski rad studenata Stomatološkog fakulteta koji uključuje posjete školama i vrtićima grada Zagreba kako bi djecu educirali i motivirali za provođenje adekvatne oralne higijene, što pak doprinosi ukupnom provođenju strategije oralnog zdravlja Republike Hrvatske.

Značajna djelatnost Fakulteta je i znanstveni rad u okviru različitih znanstvenih projekata, što također značajno utječe na podizanje kvalitete diplomske, a posebice poslijediplomske nastave. Važno je pripomenuti da se u okviru znanstvenih projekata često financiraju i mladi doktori dentalne medicine (ekvivalent nekadašnjih znanstvenih novaka) čija je prvenstvena zadaća bavljenje znanstvenim radom i izrada njihove disertacije, ali pritom pripomažu i u nastavnom procesu, poglavito vježbama, te se na taj način odgaja i osigurava budući nastavnički kadar.

Djelatnost Fakulteta se pretežno obavlja u Zavodima - ustrojstvenim jedinicama koje nemaju status podružnica u smislu članka 9. Zakona o ustanovama. Zavod je ustrojstvena jedinica Fakulteta koja obavlja djelatnost pretežno u jednoj grani, odnosno polju. Ustrojstvene jedinice Fakulteta su: zavodi, katedre i laboratoriji, dekanat, središnja stomatološka knjižnica i tajništvo.

**A621001 Redovna djelatnost Sveučilišta u Zagrebu**

Zakonske i druge pravne osnove:

- Zakon o znanstvenoj djelatnosti i visokom obrazovanju

- Uredba o nazivima radnih mjesta i koeficijenata složenosti poslova u javnim službama

- Temeljni kolektivni ugovor za službenike i namještenike u javnim službama

- Kolektivni ugovor za znanost i visoko obrazovanje

- Zakon o ustanovama

- Upute za izradu financijskog plana razdjela 080 – Ministarstvo znanosti i obrazovanja za razdoblje

2023. – 2025.

- Upute za izradu prijedloga financijskog plana Sveučilišta u Zagrebu za razdoblje 2023.- 2025.

|  |  |  |  |  |  |  |
| --- | --- | --- | --- | --- | --- | --- |
|  | Izvršenje 2021. | Plan 2022. | Plan 2023. | Plan 2024. | Plan 2025. | Indeks 23./22. |
| A621001 | 5.002.110 | 4.918.577 | 5.853.068 | 5.880.869 | 5.908.811 | 119,00 |

Ova aktivnost provodi se svake godine iz izvora financiranja 11 Opći prihodi i primici. Aktivnosti se odnose na planiranje rashoda za zaposlene na teret državnog proračuna te dijela materijalnih rashoda koji se financiraju iz državnog proračuna. Sredstva za 2022. godinu planirana su u iznosu od 4.918.577 eura, rashodi se odnose za plaće zaposlenika, materijalna prava zaposlenika, prijevoz zaposlenika na posao i s posla, sistematske preglede, rad studentskih zborova, te za novčanu naknadu za nezapošljavanje osoba s invaliditetom. Planirana sredstva za 2023. iznose 5.853.068 eura, iznosi za 2024. i 2025. malo su povećani. Sredstva su planirana na temelju zadanih limita od Ministarstva znanosti i obrazovanja, te su usklađeni s konačno usvojenim Državnim proračunom koji je usvojio Hrvatski sabor.

**A622122 Programsko financiranje javnih visokih učilišta**

Zakonske i druge pravne osnove:

- Zakon o znanstvenoj djelatnosti i visokom obrazovanju

- Kolektivni ugovor za znanost i visoko obrazovanje

- Zakon o osiguranju kvalitete u znanosti i visokom obrazovanju

- Upute za izradu financijskog plana razdjela 080 – Ministarstvo znanosti i obrazovanja za razdoblje

2023. – 2025.

- Upute za izradu prijedloga financijskog plana Sveučilišta u Zagrebu za razdoblje 2023.- 2025.

|  |  |  |  |  |  |  |
| --- | --- | --- | --- | --- | --- | --- |
|  | Izvršenje 2021. | Plan 2022. | Plan 2023. | Plan 2024. | Plan 2025. | Indeks 23./22. |
| A622122 | 472.503 | 439.926 | 448.281 | 448.281 | 448.281 | 101,90 |

Ova aktivnost provodi se svake godine iz izvora financiranja 11 Opći prihodi i primici, a obuhvaća subvencije participacija školarina i potpore znanosti. Aktivnosti se odnose na pokrivanje materijalnih troškova fakulteta, specifičnih troškova istraživačkog rada, troškova publiciranja, troškova mobilnosti i nabavke sitne i srednje znanstvene opreme. Sredstva su planirana na temelju zadanih limita Ministarstva znanosti i obrazovanja odnosno Sveučilišta u Zagrebu.

**A679088 Redovna djelatnost Sveučilišta u Zagrebu Stomatološki fakultet (iz EV prihoda)**

Zakonske i druge pravne osnove:

- Zakon o znanstvenoj djelatnosti i visokom obrazovanju

- Temeljni kolektivni ugovor za službenike i namještenike u javnim službama

- Kolektivni ugovor za znanost i visoko obrazovanje

- Zakon o ustanovama

- Pravilnik o mjerilima i načinu korištenja vlastitih i namjenskih prihoda

|  |  |  |  |  |  |  |
| --- | --- | --- | --- | --- | --- | --- |
|  | Izvršenje 2021. | Plan 2022. | Plan 2023. | Plan 2024. | Plan 2025. | Indeks 23./22. |
| A679088 | 1.697.733 | 1.451.780 | 1.843.663 | 1.784.047 | 1.724.538 | 126,99 |

Ova aktivnost provodi se svake godine iz izvora financiranja: 31, 43, 52, 61 i 71. Izvršenje rashoda s navedenih aktivnosti provodi se s računa proračunskog korisnika (Fakulteta), a evidencija u sustavu državne riznice o ostvarenju i trošenju vlastitih i namjenskih prihoda i primitaka provodi se na temelju mjesečnih izvještaja korisnika (evidencijski prihodi).

* **Na izvoru 31 Vlastiti prihodi** – Fakultet ostvaruje vlastite prihode od obavljanja poslova na tržištu: izvođenje programa cjeloživotnog obrazovanja koji se sastoji od izvođenja tečajeva trajne izobrazbe za doktore dentalne medicine i tečajeva za zubne tehničare, organiziranje i održavanje međunarodnih kongresa, sudskih vještačenja, obavljanja razdoblja prilagodbe u postupcima priznavanja inozemnih stručnih kvalifikacija,  školarine od poslijediplomskih specijalističkih studija, sponzorstava te iznajmljivanja prostora. Planirani prihodi se koristi za podmirivanje rashoda za zaposlene koji se ne financiraju iz Državnog proračuna, a zaposleni su radi povećanog obujma posla potrebnog za obavljanje gospodarske djelatnosti, za pokrivanje materijalnih rashoda i financijskih rashoda.
* **Na izvoru 43 Ostali prihodi za posebne namjene –** prihodi se odnose na prihode od školarina za integrirani preddiplomski i diplomski studij Dentalna medicina, te na prihode od poslijediplomskog doktorskog studija. Najveći dio prihoda odnosi se na studij medicine na engleskom jeziku. Od navedenih prihoda najveći dio se koristi za podmirivanje vanjske suradnje, rashoda za zaposlene te osiguranje potrebne opreme potrebne za provođenje studija, pokrivanje materijalnih troškova, tekuće investicijsko održavanje i ostalih aktivnosti potrebnih za normalno funkcioniranje rada Fakulteta.
* **Na izvoru 52 Ostale pomoći –** prihodi se odnose na prihode od Hrvatske zaklade za znanost (HRZZ) za projektno financiranje znanstvene djelatnosti te financiranje doktoranada i poslijedoktoranada zaposlenih na teret HRZZ-a. Od navedenih prihoda financiraju se rashodi za zaposlene, materijalni troškovi poslovanja, tekuće i investicijsko održavanje, nabava dugotrajne imovine i ulaganje u dugotrajnu imovinu.
* **Na izvoru 61** – planirani su prihodi od tekućih donacija neprofitnih organizacija za studentske programe te tekućih donacija od trgovačkih društava. Stomatološki fakultet partner je trgovačkom društvu Topomatika d.o.o. u provedbi projekta pod nazivom „Biorazgradivi implantati za inženjerstvo koštanog tkiva“, eferentne oznake projekta: KK.01.2.1.02.0209, prijavljenog na Poziv na dostavu projektnih prijedloga „Povećanje razvoja novih proizvoda i usluga koji proizlaze iz aktivnosti istraživanja i razvoja – faza II“.
* **Na izvoru 71 –** planirani su prihodi od otkupa stanova čiji će se prihod u potpunosti pokriti kupnjom nefinancijske imovine.

**CILJ 1. NASTAVNA DJELATNOST**

**OBRAZLOŽENJE CILJA**

Stomatološki fakultet u Zagrebu svoju nastavnu djelatnost ostvaruje obrazovanjem stručnjaka kroz integrirani preddiplomski i diplomski sveučilišni studij Dentalna medicina, istovrstan studij na engleskom jeziku, poslijediplomski doktorski studij, te poslijediplomske specijalističke studije. Stomatološki fakultet nastoji postići visoku kvalitetu obrazovanja educirajući studente dentalne medicine osim u području rada doktora dentalne medicine i sa svim potrebnim znanjima iz bazičnih biomedicinskih znanosti te opće medicine. Na taj način želi se educirati budući doktor dentalne medicine koji je kompetentan pružati dentalnu zdravstvenu skrb za čitavu populaciju. U ostvarenju tog cilja nužno je osigurati visoku kvalitetu predavanja, seminara i kliničkih vježbi osobito bitnih za manualnu spretnost i budući rad doktora dentalne medicine, te adekvatnu provjeru znanja kako bi se i ostvarili zadani ishodi učenja u studijskom programu. Stoga se potiču studenti integriranog studija, te poslijediplomskog doktorskog i poslijediplomskih specijalističkih studija na uključivanje u anketiranje nastave (ocjenjivanje sastavnih segmenata nastave i samih nastavnika) kako bi se postigla što realnija ocjena kvalitete postojeće nastave i dobile smjernice za njeno unaprjeđenje. To pak rezultira povećanjem broja studenata koji stječu minimalno 55 ECTS bodova u akademskoj godini, odnosno povećanjem razmjera broja upisanih i diplomiranih studenata.

**POKAZATELJI UČINKA**

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj**  **rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost 2023.** | **Ciljana vrijednost 2024.** | **Ciljana vrijednost 2025.** |
| Broj studenata koji su stekli minimalno 55 ECTS bodova u protekloj ak. god. i ostvarili pravo upisa više godine studija | Podizanje indeksa  uspješnosti studiranja | Postotak | 93% ukupnog broja studenata | Prodekan za nastavu i studente / Služba za studente i trajnu izobrazbu | 94% | 95% | 96% |
| Razmjer broja upisanih i diplomiranih studenata | Podizanje indeksa  uspješnosti studiranja | Postotak | 98,8% (omjer broja upisanih studenata i onih koji završe studij) | Prodekan za nastavu i studente / Služba za studente i trajnu izobrazbu | 98,9% | 99% | 99% |
| Broj studenata uključenih u ankete o kvaliteti nastave | Povećanje broja studenata uključenih u ankete o kvaliteti nastave | Postotak | 50% ukupnog broja studenata | Prodekan za nastavu i studente / Prodekan za upravljanje kvalitetom / Služba za studente i trajnu izobrazbu | 52% | 54% | 56% |

**CILJ 2. ZNANSTVENO – ISTRAŽIVAČKA DJELATNOST**

**OBRAZLOŽENJE CILJA**

Istraživačka strategija Fakulteta mora pomoći nastavnom osoblju u znanstvenom usavršavanju kako bi se postigao dugoročni znanstveni razvoj svakog pojedinca pa time i cijelog fakulteta. Na taj način osnažuje se i zadržava vodeća znanstvena uloga Stomatološkog fakulteta na nacionalnoj razini i u regiji. Stoga je iznimno bitno poticati i usmjeravati aktivno sudjelovanje nastavnog osoblja u istraživačkim projektima (posebice na međunarodnoj razini) s ciljem postizanja međunarodno priznate i prepoznate znanstvene aktivnosti u polju dentalne medicine i srodnih područja. Svakako da je međunarodno prepoznata izvrsnost nastavnika Stomatološkog fakulteta i vrlo bitan kriterij u prepoznatljivosti kvalitete samog Fakulteta (pa i Sveučilišta) u međunarodnom okruženju. Jedan od pokazatelja svakako je i broj objavljenih radova u časopisima indeksiranim u Web of Science, broj radova objavljenih u suradnji s inozemnim autorima (proizašlih iz međunarodne suradnje), te broj odobrenih nacionalnih (HRZZ) i međunarodnih projekata. Prognostički, obzirom na slabljenje pandemije COVID-19 virusa i njen, vjerujemo, skori kraj, za očekivati je blagi porast objave znanstvenih radova u idućem razdoblju, pa tako i u segmentu međunarodne suradnje.

**POKAZATELJI UČINKA**

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj**  **rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost 2023.** | **Ciljana vrijednost 2024.** | **Ciljana vrijednost 2025.** |
| Broj objavljenih radova | Podizanje indeksa znanstvene uspješnosti | Broj objava radova u WoS-u | 143 | Prodekan za znanost / Voditelj knjižnice | 145 | 147 | 150 |
| Broj objavlj.radova temelj.međun. suradnje | Podizanje indeksa znanstvene uspješnosti | Broj radova u koautorstvu s inoz. autorima | 47 | Prodekan za znanost / Voditelj knjižnice | 48 | 50 | 52 |
| Broj odobrenih nacionalnih projekata | Podizanje indeksa znanstvene uspješnosti | Broj odobrenih nacionaln.projekata | 6 | Prodekan za znanost | 6 | 6 | 7 |
| Broj odobrenih međunarodnih projekata | Podizanje indeksa znanstvene uspješnosti | Broj odobrenih međunar.projekata | 0 | Prodekan za znanost | 1 | 1 | 1 |

**CILJ 3. USKLADITI PONUDU I PROGRAME POSLIJEDIPLOMSKIH SPECIJALISTIČKIH STUDIJA S POTREBAMA CJELOŽIVOTNOG USAVRŠAVANJA**

**OBRAZLOŽENJE CILJA**

Promišljajući o potrebama suvremenih doktora dentalne medicine za kvalitetnim cjeloživotnim stručnim usavršavanjem Stomatološki fakultet je još 2007. godine pokrenuo poslijediplomski specijalistički studij Dentalna medicina. Prateći razvoj struke i potrebe tržišta, 2016. godine je pokrenut i poslijediplomski specijalistički studij Dentalna implantologija. Vodeći se postavljenim smjernicama Stomatološki fakultet je 2019. godine uveo i novi poslijediplomski specijalistički studij „Dentalno-medicinski turizam“, a ove godine je odlukom Senata Sveučilišta u Zagrebu odobren i poslijediplomski specijalistički studij „Protetika dentalne medicine“. S obzirom na konstantan napredak struke i sve veće zahtjeve pacijenata, što predstavlja i izazov u stručnom radu doktora dentalne medicine, Uprava Stomatološkog fakulteta je svjesna činjenice kako samo konstantno osuvremenjivanje postojećih i uvođenje novih poslijediplomskih specijalističkih studija može i nadalje osigurati visoku kvalitetu poslijediplomske nastave, te Stomatološkom fakultetu omogućiti da i u tom segmentu rada zadrži vodeće mjesto u zemlji i regiji.

**POKAZATELJI UČINKA**

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj**  **rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost 2023.** | **Ciljana vrijednost 2024.** | **Ciljana vrijednost 2025.** |
| Broj poslijediploms. specijalističkih studija | Usklađenje ponude i programa poslijedipl. specijalist. studija s potrebama stomatološ. specijaliza. | Broj PDS-a kumulativ | 4 | Služba za studente i trajnu izobrazbu | 6 | 6 | 7 |

**CILJ 4. PODIZANJE INDEKSA USPJEŠNOSTI PROGRAMA TRAJNE IZOBRAZBE U ORGANIZACIJI STOMATOLOŠKOG FAKULTETA**

**OBRAZLOŽENJE CILJA**

Stomatološki fakultet Sveučilišta u Zagrebu provodi analizu uspješnosti programa trajne izobrazbe u svrhu očuvanja i podizanja kvalitete, te boljeg planiranja programa trajne izobrazbe. Za analizu uspješnosti se koriste objektivni, mjerljivi i usporedivi pokazatelji (čije se vrijednosti dobivaju od strane nadležnih fakultetskih službi) pretočeni u bodove, u skladu s Pravilnikom o trajnoj izobrazbi Stomatološkog fakultetu Sveučilišta u Zagrebu, a sve s ciljem ostvarenja što boljih obrazovnih, strukovnih i poslovnih rezultata.

**POKAZATELJI UČINKA**

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj**  **rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost 2023.** | **Ciljana vrijednost 2024.** | **Ciljana vrijednost 2024.** |
| Indeks  uspješnosti programa  trajne izobrazbe | Podizanje indeksa  uspješnosti programa  trajne izobrazbe | bod | 77  bodova | Služba za studente i trajnu izobrazbu | 80  bodova | 83  bodova | 86  bodova |

**CILJ 5.** **UVOĐENJE NOVIH PROMOTIVNIH AKTIVNOSTI U PROMIDŽBI PROGRAMA TRAJNE IZOBRAZBE**

**OBRAZLOŽENJE CILJA**

Osim Stomatološkog fakulteta Sveučilišta u Zagrebu programe trajne izobrazbe za doktore dentalne medicine u Hrvatskoj izvode i druge institucije i ustanove poput Hrvatske komore dentalne medicine, strukovnih društava i dr. U odnosu na prijašnja vremenska razdoblja danas je broj programa trajne izobrazbe, ponuđen na tržištu, prilično visok. Počesto, i bez obzira na kvalitetu, nije jednostavno osigurati dovoljan broj sudionika na pojedinom programu trajne izobrazbe kako bi se postigla i financijska opravdanost izvođenja pojedinog programa. U svrhu stalnog izvještavanja zainteresiranih subjekata (doktora dentalne medicine, zubnih tehničara, zubnih asistentica) za programe trajne izobrazbe u organizaciji Stomatološkog fakulteta, do sada su se koristile internetske (mrežne) stranica, za pojedini program trajne izobrazbe, kao oblik promotivne aktivnosti. Prateći suvremena stremljenja u digitalnom obliku informiranja i sa željom konstantnog unaprjeđivanja informiranosti potencijalnih polaznika trajne edukacija uprava Stomatološkog fakulteta odlučila se na prelazak informiranja putem društvenih mreža kao posjećenijeg, pa time i prikladnijeg, oblika promidžbe programa trajne edukacije. Prva društvena mreža na kojoj se objavljuje je Facebook zbog veličine populacije koja se njome služi. U planu je uvoditi objave i na drugim društvenim mrežama (Instagram, Twiter).

**POKAZATELJI UČINKA**

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost 2023.** | **Ciljana vrijednost 2024.** | **Ciljana vrijednost 2025.** |
| Broj objava na društvenim mrežama za promicanje programa trajne izobrazbe | Uvođenje novih  promotivnih aktivnosti  u promidžbi programa  trajne izobrazbe | broj objava na  društvenim mrežama | 13 | Povjerenstvo za  trajnu izobrazbu | 16 | 19 | 22 |

**CILJ 6.** **POVEĆANJE BROJA GOSTUJUĆIH PROFESORA I INOZEMNIH NASTAVNIKA KOJI DOLAZE ODRŽATI PREDAVANJE STUDENTIMA**

**OBRAZLOŽENJE CILJA**

Plan Stomatološkog fakulteta je da svaki Zavod, kao ustrojstvena jedinica, ima gostujućeg profesora iz eminentne svjetske, sveučilišne ili zdravstvene, ustanove. Time se i naš Fakultet, bolje pozicionira na globalnoj razini s obzirom da institucija gostujućeg profesora omogućuje i djelatnicima naše ustanove bolje povezivanje s ostalim djelatnicima iz matične ustanove gosta profesora. Cjelovito gledajući to doprinosi suradnji dviju ustanova, a ujedno se ostvaruje mogućnost lakše i kvalitetnije suradnje naših nastavnika (potencijalno i studenata) u znanstvenom i stručnom radu. Gosta profesora imenuje Zavod, a bira se na vremensko razdoblje od 2 godine s mogućnošću produljenja za još jedan mandat. Iz razloga što je stav Stomatološkog fakulteta da gostujući profesori budu eminentna svjetska imena u svom području rada, koja najčešće nemaju dovoljno slobodnog vremena, trenutni broj gostujućih profesora nije zadovoljavajući. S obzirom na stanje svjetske pandemije COVID-19 virusa koja, nažalost, još uvijek traje mada smanjenim intenzitetom, realno, manja je želja, svjetski priznatih stručnjaka za putovanjima kako bi održali nastavu na našem Fakultetu koja ne može uvijek biti „online“, već dapače, vrlo često uključuje i praktične oblike edukacije sa pacijentima. Jenjavanjem pandemije, za očekivati je ponovnu aktivaciju htjenja, i mogućnosti, dolazaka stranih stručnjaka na naš Fakultet. Stoga je u narednom razdoblju neophodna inicijativa na razini pojedinih Zavoda, i njihovih predstojnika, za ostvarivanjem kontakata s vrhunskim stručnjacima iz djelokruga rada njihovih zavoda kako bi se dobile privole, odnosno iskazala njihova spremnost za održavanjem predavanja/vježbi na našem Fakultetu. Potom Zavod predlaže Upravi Fakulteta imenovanje dotičnog stručnjaka - gostujućih profesorom. Potvrdu o njegovom imenovanju donosi Fakultetsko vijeće. Do sada je, od njegova osnutka, na Stomatološkom fakultetu bilo imenovano 11 gostujućih profesora

**POKAZATELJI UČINKA**

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost 2023.** | **Ciljana vrijednost 2024.** | **Ciljana vrijednost 2025.** |
| Broj gostujućih profesora | Angažirani  gostujući  profesori  (dvogodišnji mandat) | Broj  profesora | 3 | Uprava fakulteta  Služba za  Međunarodnu  suradnju | 4 | 4 | 5 |

**IZVJEŠTAJ O POSTIGNUTIM CILJEVIMA**

**Broj studenata koji su u prethodnoj akademskoj godini stekli minimalno 55 ECTS bodova (uspješnost studiranja) –** u akademskoj godini 2021./2022. do dana 30. rujna 2022.g. na Stomatološkom fakultetu u Zagrebu ukupno su 490 studenata stekli više od 55 ECTS bodova i to po godinama studija: 1. godina – 71 student; 2. godina – 74 studenta; 3. godina - 87 studenata; 4. godina – 85 studenata; 5. godina – 80 studenata; 6. godina - 93 studenta.

**Omjer broja završenih studenata u akademskoj godini i broja studenata upisanih u prvu godinu te akademske godine –** kako i niz godina do sada Stomatološki fakultet u Zagrebu upisuje na prvu godina integriranog studija dentalna medicina 85 studenata, no ove godine su upisana i 3 studenta s tjelesnim oštećenjem većim od 60%, te jedan strani student. Ukupno 89 studenata. Akademske godine 2021./22. diplomiralo ih je, do 30. rujna 2022.g., ukupno 88 što srazmjer broja upisanih i diplomiranih studenata čini 98,8%

**Broj studenata uključenih u ankete o kvaliteti nastave** - u akademskoj godini 2021./2022. do dana 30. rujna 2022.g. na Stomatološkom fakultetu u Zagrebu izvršene su 2 Online ankete studenata o kvaliteti nastave. Ukupno je sudjelovalo 263 studenta, odnosno 49,9%.

**Broj radova objavljenih u časopisima uvedenim u bazi Web of Science za STEM područja znanosti –** nastavnici i studenti Stomatološkog fakulteta objavljuju rezultate svojih znanstvenih istraživanja i u prestižnim svjetskim časopisima indeksiranim u bazi Web of Sience. Dio tih radova proizašao je i iz međunarodne suradnje – sa znanstvenicima iz drugih zemalja. Tako je u ovoj 2022. godini do izrade ovog izvještaja, objavljeno ukupno 143 rada u časopisima citiranim u WoS-u, te 47 radova u koautorstvu s inozemnim autorima. Na Fakultetu je trenutno aktivno 6 nacionalnih projekata (HRZZ), no, nažalost, niti jedan međunarodni.

**Uskladiti ponudu i programe poslijediplomskih specijalističkih studija na Stomatološkom fakultetu Sveučilišta u Zagrebu** – 2019. godine je uveden zadnji poslijediplomski specijalistički studij „Dentalno-medicinski turizam“, no ove godine je odlukom Senata Sveučilišta u Zagrebu odobren i poslijediplomski specijalistički studij „Protetika dentalne medicine“ i ishođena dopusnica Ministarstva znanosti i obrazovanja, te na Stomatološkom fakultetu u Zagrebu tako trenutno postoje ukupno četiri poslijediplomska specijalistička studija. S obzirom na konstantan napredak struke, osobito u tehnološkom smislu, izrađeni su programi novih poslijediplomskih specijalističkih studija naslova „Endodoncija i restaurativna dentalna medicina“ i „Estetika orofacijalne regije“, koji su prošli fazu recenzije, te je također dobivena pozitivna odluka Senata Sveučilišta u Zagrebu za njihovo izvođenje. U očekivanju je i dobivanje dopusnice za izvođenje Ministarstva znanosti i tehnologije. Isto tako je u pripremi i novi poslijediplomski specijalistički studij iz područja dječje i preventivne dentalne medicine i ortodoncije.

**Podizanje indeksa uspješnosti programa trajne izobrazbe u organizaciji Stomatološkog fakulteta Sveučilišta u Zagrebu** - za 2022. godinu ciljana vrijednost prosječnog indeksa uspješnosti programa trajne izobrazbe u organizaciji Stomatološkog fakulteta Sveučilišta u Zagrebu bila je 77 bodova. U programu trajne izobrazbe na Stomatološkom fakultetu u Zagrebu najvećim se dijelom održavaju radni tečajevi s direktnim, osobnim, angažmanom svih sudionika. Kako niti ove godine nije u potpunosti prestala pandemija COVID-19 virusa dio tečajeva u organizaciji Stomatološkog fakulteta u Zagrebu nije održan. U nadi kako će u idućoj godini pandemija ipak prestati, za očekivati je aktivaciju programa trajne izobrazbe. Stoga je u planu, kako je tablično i prikazano, ponovni napredak u ostvarivanju indeksa uspješnosti trajne izobrazbe.

**Uvođenje novih promotivnih aktivnosti u promidžbi programa trajne izobrazbe Stomatološkog fakulteta Sveučilišta u Zagrebu** – nastavno na prijašnji cilj niti promocija programa trajne izobrazbe koje organizira Stomatološki fakultet nije u potpunosti bila na željenom nivou. U skladu s novim informacijskim/informatičkim trendovima, Stomatološki fakultet u Zagrebu napustio je dosadašnje oblike promotivnih aktivnosti u vidu mrežnih stranica za svaki pojedini program trajne izobrazbe i usredotočio se na promotivne aktivnosti preko društvenih mreža. No, kako zbog daljnjeg trajanja epidemiološke situacije nije bilo moguće održavanje dijela radnih tečajeva koji pak čine većinu tečajeva trajne izobrazbe Stomatološkog fakulteta, to nije rađena niti njihova promocija. Kako je već spomenuto radni tečajevi traže direktan radni angažman sudionika i nisu prikladni za održavanje „na daljinu“. U planu je, zbog jenjavanja pandemije, daljnja aktivacija radnih tečajeva trajne izobrazbe, a time i prethodna objava njihovih promotivnih materijala na društvenim mrežama (Facebook, Instagram, Twiter).

**Povećanje broja gostujućih profesora i inozemnih nastavnika koji dolaze održati predavanje na Stomatološkom fakultetu Sveučilišta u Zagrebu** - trenutačno imamo 3 gostujuća profesora: . Christian Splieth - Zavod za dječju i preventivnu stomatologiju, te Reinhard Hickel i Thomas Attin - Zavod za endodonciju i restaurativnu stomatologiju.

Valja naglasiti kako su u nastavi na našem Fakultetu, gosti profesori posebno vrijedni za praktične oblike nastave kako bi studentima pokazali i prikazali nova dostignuća u njihovom području struke, a koji se izvode s učešćem pacijentima. Nažalost, s obzirom na još uvijek prisutnu pandemiju COVID-19 virusa, svjetski stručnjaci/gosti profesori i nisu skloni putovanjima što uključuje i održavanje nastave na našem Fakultetu. Jenjavanjem pandemije, i vjerujemo njenim potpunim prestankom u idućoj godini, za očekivati je ponovnu spremnost i voljnost stranih stručnjaka za dolaskom na naš Fakultet što bi pak rezultiralo ponovnim povećanjem broja gostujućih profesora.

Zagreb, 1. prosinac, 2022.

Dekanica:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prof.dr.sc. Zrinka Tarle